## Emergències demana a la ciutadania seguir l’evolució del temporal pels canals oficials i adoptar totes les mesures de prevenció recomanades

*** El conseller d’Emergències i Interior recorda la importància d’estar informats del temporal, que manté en alerta roja el litoral nord de Castelló i tot el litoral de València
* Juan Carlos Valderrama recomana evitar al màxim els desplaçaments i no creuar en cap cas rius ni llits de barrancs, encara que estiguen secs, davant el risc d’avinguda
* En la nit del diumenge al dilluns s’han reportat 112 incidències, totes d’escassa rellevància, entre les quals l’evacuació d’algun conductor creuant túnels o guals
* S’està treballant, a més, de manera coordinada amb tots els recursos necessaris dels consorcis provincials de bombers, els ajuntaments i l’Administració general de l’Estat**

El conseller d’Emergències i Interior, Juan Carlos Valderrama, ha demanat este dilluns a la ciutadania que extreme precaucions i adopte totes les mesures de prevenció recomanades davant el temporal de pluges que afecta la Comunitat Valenciana i que manté amb alerta roja (nivell màxim) el litoral nord de la província de Castelló i a tot el litoral de la província de València.

Juan Carlos Valderrama ha comparegut davant els mitjans de comunicació després de la reunió de seguiment del temporal convocada a les 09:00 hores en el Centre de Coordinació d’Emergències de la Generalitat amb tots els organismes i servicis essencials implicats.

Valderrama ha recordat la importància de seguir pels canals oficials l’evolució del temporal i ha demanat evitar al màxim els desplaçaments. També ha volgut llançar un missatge de tranquil·litat a la ciutadania, ja que, segons ha remarcat, s’han mobilitzat tots els recursos necessaris de les diferents administracions i, a més, s’està treballant de manera coordinada amb ells i amb els recursos de què disposen els consorcis provincials de bombers, els ajuntaments i l’Administració general de l’Estat.

El titular d’Emergències ha informat que, al llarg de la nit i matinada, s’han reportat 112 incidències, totes d’escassa rellevància, entre les quals l’evacuació d’algun conductor creuant túnels o guals, i ha aprofitat en este sentit per a recordar la importància que no es creuen en cap cas rius ni llits de barrancs, encara que estiguen secs, pel perill que es produïsquen avingudes.

Durant la reunió, s’ha avaluat amb l’Agència Estatal de Meteorologia (AEMET) i amb les confederacions hidrogràfiques l’evolució del fenomen de pluges torrencials al llarg d’este dilluns, i les previsions que han transmés apunten al fet que les pluges seran més intenses a Castelló al llarg del matí i a la província de València a partir del migdia, si bé “la situació és d’inestabilitat i incertesa”, segons ha puntualitzat el conseller. “No podem determinar a on plourà a cada moment, i, de fet, ens comuniquen ara que està plovent intensament en la Safor”, ha assenyalat Valderrama.

Així mateix, el conseller ha explicat que les majors precipitacions d’esta nit s’han registrat fonamentalment a Eslida i també en l’àrea metropolitana de València, principalment a Manises, Quart de Poblet i Aldaia. Quant a l’estat de les carreteres, ha subratllat que els incidents registrats en la xarxa d’infraestructures viàries han sigut menors, amb algun despreniment que està sent atallat per part dels servicis de conservació.

Reducció del trànsit en els accessos a València

En concret, “ens comunica la Direcció Provincial de Trànsit que s’ha reduït l’accés a València entre un 50 % i un 75 %, amb la qual cosa s’estan seguint les recomanacions realitzades des del Centre de Coordinació d’Emergències”, ha assenyalat.

Quant a la xarxa ferroviària autonòmica, Metrovalencia ha confirmat que la jornada transcorre sense incidències en la major part de la xarxa, amb l’excepció del tram Paterna-Llíria, a on s’ha tallat la circulació a primera hora i s’han activat servicis substitutius d’autobús, encara que les 10:10 hores s’ha restablit el servici.

Així mateix, ha agregat que s’ha doblat el nombre d’operadors de l’1·1·2 i s’ha intensificat la vigilància entre els diferents servicis d’emergències, amb especial incidència en punts sensibles.

Fecha: 29/09/2025